„Mint vándor a hófúvásokban, úgyLelkem, ingadoz határtalanKétség között, s eszem egy nagy óceánbanLebeg, veszejtve minden csillagot.”

**Katona** József Bánk bán című művében a főhős, Bánk bán szavai ezek a 3. felvonás első jelenetében.

Bánk Magyarország nádora, a király helyettese. Pozíciója határozott, erős, bölcs és tapasztalt jellemre vall. A báni méltóság annak jár, aki józanul, törvénytisztelő módon, de hazaszeretet által vezérelve képes betölteni szerepkörét.

A főhős szavai azonban mintha e jellemnek ellentmondanának. A 3. felvonás elején Bánk zavartnak, bizonytalannak tűnik. Az első két felvonásban megdöbbentő tényekkel szembesült: hazája és felesége ellen merénylet készül. II. Endre távollétében a felesége, Gertrudis ül a trónon. Hatalmával visszaélve, a magyar főurakkal szemben a saját embereit, a merániakat helyezi előtérbe, pozícióhoz juttatja őket, a magyar jobbágyokat súlyos adóterhekkel sújtja. Mindeközben bátorítja öccsét, Ottót, hogy a nagyúr feleségét csábítsa el.

Az országjáró körútjáról titokban hazatérő Bánk döbbenten néz szembe mindezzel. Cselekednie kellene, de lelkének belső küzdelmei megbénítják. A királyné ellen kellene fellépnie, de azt lehetetlennek érzi. Törvénytisztelő ember, hűséggel tartozik a királyának. Hogy cselekedhetne Gertrudis ellen. Petur olyan feladatra kéri, ami szintén önmagával való meghasonlásához vezetne: álljon a békétlenek élére, vegyen részt a királyné elleni merényletben. Tudja jól, hogy a királyné halála polgárháborúhoz vezet, ártatlanok halálát követeli. (Ez bekövetkezik Gertrudis halála után: „de ne tapsolj, hazám - Ni! - reszket a bosszúálló”). Vívódását növeszti, hogy az asszony a magánéletét is veszélyezteti. Ottó, a királyné öccse, nővére bátorításával Melinda becsületére tör.

Melyik problémát oldja meg először? A haza sorsa vagy a magánélete az előrébb való? Közemberként vagy magánemberként kellene cselekednie? Bármit tesz, bárhogyan is cselekszik: késlekedik. Ugyanakkor minden lépése a királyné ellen irányul, ez pedig mind jogilag, mind érzelmileg elfogadhatatlan számára. S valóban, mint vándor a hófúvásban, mint vezérlő csillag nélkül a tengeren hánykódó hajó, úgy keresi Bánk bán is a helyes utat, a megfelelő döntést. Alakja Hamlethez hasonlít, aki megpróbálja a kizökkent időt helyre tolni, a világ rendjét a normál működésébe visszaállítani.

Mennyire igaz, hogy minél többet tudunk, annál jobban látjuk, mennyi mindent tudhatnánk még. Bánk nagyon jól látja a dolgok összefüggését, tetteinek, döntéseinek következményeit. Környezetében ő az egyetlen, aki megérti azokat, és ezért tétovázik.

Mai világunk is döntések sorozata elé állít minket. Egy olyan világban, ahol „Minden Egész eltörött”, ahol összezavarodott körülöttünk és bennünk is minden, nehéz dönteni. Felületessé váltak a kapcsolatok, mindent gyorsan akarunk megszerezni, nincs idő semmire, követjük a divatot külsőségekben és szóhasználatban egyaránt. Választhatjuk ezt az utat. De, bár nem könnyű, választhatjuk a hagyományosat: saját magunk felvállalását.